

**REPUBLIKA HRVATSKA**

**KOPRIVNIČKO-KRIŽEVAČKA ŽUPANIJA**

**OPĆINA LEGRAD**

**OPĆINSKI NAČELNIK**

**KLASA: 022-05/16-01/02**

**URBROJ: 2137/10-16-6**

**Legrad, 13. rujna 2016.**

Na temelju članka 46. stavka 1. Statuta Općine Legrad („Službeni glasnik Koprivničko–križevačke županije“ broj 5/13), podnosim

**IZVJEŠĆE**

**o radu općinskog načelnika Općine Legrad**

**za razdoblje od 1. siječnja do 30. lipnja 2016**.

**I. UVODNI DIO**

Statutom Općine Legrad utvrđeno je da je općinski načelnik nositelj izvršne vlasti, koji u našem slučaju, svoju dužnost obavlja profesionalno, da ima jednog zamjenika te da sukladno Zakonu o lokalnoj i područnoj (regionalnoj) samoupravi obavlja izvršne poslove lokalne samouprave utvrđene zakonom.

U izvještajnom razdoblju načelnik Općine Legrad uredno je obavljao sve izvršne poslove koji su mu povjereni zakonom, a posebice:

- utvrđivanje prijedloga općih akata koje donosi Općinsko vijeće Općine Legrad,

- iznošenje prijedloga i mišljenja, preporuka i stavova o prijedlozima i mišljenjima bitnim za raspravljanje Općinskog vijeća Općine Legrad i donošenje odluka,

- izvršavanje i osiguravanje izvršavanja općih i drugih akata Općinskog vijeća,

- upravljanje nekretninama i pokretninama u vlasništvu Općine,

- upravljanje prihodima i rashodima Općine Legrad,

- donošenje odluka o investicijama,

- donošenje odluka o izradi projekata i nominiranje istih odgovarajućim izvorima financiranja,

- usmjeravanje i djelovanje na rad Jedinstvenog upravnog odjela Općine Legrad,

- donošenje odluke o provedbi javnih radova radi zapošljavanja nezaposlenih osoba u evidenciji Hrvatskog zavoda za zapošljavanje, a u cilju povećanja kvalitete održavanja javnih površina,

- provođenje programa „rad za opće dobro“ u koji su uključeni korisnici minimalne zajamčene naknade s područja Općine Legrad,

- briga o sustavu zaštite i spašavanja, protupožarnoj zaštiti i dr.,

- suradnja s drugim jedinicama lokalne samouprave,

- suradnja s tijelima državne uprave - ministarstvima, agencijama, fondovima i dr.

U izvještajnom razdoblju ostvarena je otvorena, dobra i kontinuirana suradnja s vijećnicima Općine Legrad, zaposlenicima u Jedinstvenom upravnom odjelu Općine Legrad, s ovlaštenim osobama na razini Županije, drugih gradova i općina, s predstavnicima resornih ministarstava, sredstvima javnog priopćavanja, civilnim društvom i mještanima Općine Legrad.

**II. DJELOVANJE OPĆINSKOG NAČELNIKA**

**1. Financije**

Općinsko vijeće donijelo je Proračun Općine Legrad za 2016. godinu, na 28. sjednici održanoj 10. prosinca 2015. godine. Planirani su prihodi u iznosu 10.506.918,63 kune i rashodi i izdaci u iznosu 9.235.417, 32 kune. Detaljniji izvještaj iskazan je u Polugodišnjem izvještaju o izvršenju Proračuna Općine Legrad za 2016. godinu za razdoblje 1.01. - 30.06.2016. godine.

U navedenom razdoblju donesene su Izmjene i dopune proračuna Općine Legrad za 2016. godinu, na 32. sjednici Općinskog vijeća održanoj 20. lipnja 2016. Planirani su prihodi od 11.344.237,67, a rashodi i izdaci 10.121.723,62 kuna.

Dugovi Općine u navedenom razdoblju smanjeni su na pristojnu razinu, te je s krajem izvještajnog razdoblja, od većih iznosa ostalo samo povrati sufinanciranja za vodovod i subvencija za umjetno osjemenjivanje krava – ukupno ispod 100.000,00 kuna.

**2. Rad Jedinstvenog upravnog odjela**

U radu Jedinstvenog upravnog odjela došlo je do mnogobrojnih promjena zbog otkaza ugovora o radu. Sve od lipnja 2015. godine Općina Legrad nije imala komunalnog redara, a nakon provedenog natječaja u veljači smo zaposlili jednu (1) osobu na radnom mjestu referenta za poljoprivredno – komunalno redarstvo. Ista osoba nakon dva mjeseca probnog rada otkazala je ugovor o radu. Nakon toga je raspisan natječaj za privremeno zapošljavanje referenta za komunalno redarstvo, te je na spomenuto radno mjesto primljena Jelena Đeri iz Budrovca, s boravištem u Velikom Otoku. Ista je zaposlena na rok od 6 mjesci, uz mogućnost produženja za još 6 mjeseci.

Na stručno osposobljavanje bez zasnivanja radnog odnosa primljena je Karolina Milosavljević iz Selnice Podravske, i to od 23. svibnja 2016. na godinu dana. Troškove njenog osposobljavanja plaća Hrvatski zavod za zapošljavanje.

**3. Javnost rada**

U razdoblju od siječnja do lipnja nastavio se rad preko internet stranice Općine na adresi [www.opcinalegrad.hr](http://www.opcinalegrad.hr). Svi akti, novosti i događanja u Općini objavljivani su na internet stranici i oglasnoj ploči Općine. Načelnik je dao više intervjua za lokalne medije u svrhu obavješćivanja javnosti (radio, televizija i novine). Objava općih akata vršila se u „Službenom glasniku Koprivničko-križevačke županije“. Ukupno je obavljeno 211 prijema za građane i poslovne subjekte u spomenutom razdoblju, što je povećanje u odnosu na isto razdoblje prošle godine za 18 posto.

**4. Suradnja sa Općinskim vijećem**

Načelnik je sudjelovao na svim sjednicama Općinskog vijeća koje su se održavale od siječnja do lipnja. Održano su 3 sjednice. Uspostavljena je kvalitetna suradnja sa svim vijećnicima.

Načelnik je predložio donošenje niza akata Općinskom vijeću, koji su razmotreni i raspravljeni. Predloženi su slijedeći akti:

1. Izvješće o radu općinskog načelnika u razdoblju od 1.07. do 31.12.2015. godine sa Zaključkom o usvajanju,

2. Godišnji izvještaj o izvršenju Proračuna za Općine Legrad za 2015. godinu sa donošenjem zaključaka o usvajanju izvješća o izvršenju popratnih programa,

3. Godišnji obračun Financijskog plana Dječjeg vrtić Dabrić za razdoblje od 1.1. 2015 do 31.12.2015. godine,

4.Financijski izvještaji udruga o potrošnji proračunskih sredstava za 2015. godinu,

5. Izvješće o izvršenju Plana gospodarenja otpadom na području Općine Legrad za 2015. godinu,

6. Odluka o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Legrad za razdoblje od 1. siječnja do 31. prosinca 2016. godine,

7. Odluka o novčanoj potpori za novorođeno dijete na području Općine Legrad,

8. Odluka o suglasnosti i podršci prijedlogu Školskog odbora OŠ Legrad za promjenu naziva OŠ Legrad,

9. Odluka o pokretanju postupka za objavu javnog poziva za podnošenje prijedloga za dodjelu javnih priznanja,

10. Odluka o davanju suglasnosti DVD-u Kutnjak za rušenje i prodaju drva na zemljištu Općine Legrad u k.o. Kutnjak,

11. Odluka o dodjeli javnih priznanja Općine Legrad,

12. Odluka o provedbi posebnih mjera sprečavanja odbacivanja otpada na području Općine Legrad

13. Izmjene i dopune Proračuna Općine Legrad za 2016. godinu i Projekcija za 2017. i 2018. godinu sa izmjenama programa,

14. Odluka o načinu raspolaganja, korištenja i upravljanja nekretninama i vrijednosnim papirima u vlasništvu Općine Legrad,

15. Odluka o uvjetima, mjerilima te postupku za davanje u najam stanova u vlasništvu Općine Legrad,

16. Odluka o upravljanju Općine Legrad nerazvrstanih cestama i putevima kao javnim dobrom i uknjižbi vlasništva Općine Legrad,

17. Odluka o potpisivanju ugovora o provođenju katastarske izmjere u svrhu izrade katastra nekretnina na području Općine Legrad za katastarske općine Veliki Otok, Selnica Podravska, Kutnjak i Zablatje,

18. Odluka o pristupanju Općine Legrad Udruzi Općina u RH.

Sve spomenute akte Općinsko vijeće Općine Legrad je prihvatilo.

Uz sjednice općinski načelnik je imao više pojedinačnih konzultacija s vijećnicama i vijećnicima.

**5. Zapošljavanje nezaposlenih osoba**

Općina u razdoblju siječanj – lipanj provodi programe javnih radova. Iako smo prijavili nekoliko programa u spomenutom razdoblju odobren nam je samo program „Romi za rome“ koji je započeo u svibnju, a trajat će 6 mjeseci. Općina Legrad financira opremu, a sve ostale troškove Hrvatski zavod za zapošljavanje. Također, Općina Legrad uključila se u program Zaželi, prema kojem je zaposleno 6 žena na poslove gerontodomaćica.

**6. Međuopćinska i međunarodna suradnja**

Nastavljena je međuopćinska suradnja na nivou LAG-a Mura Drava. Održano je nekoliko radionica, te studijskih putovanja u druge LAG-ove. Poticali smo učlanjenje novih subjekata, prvenstveno udruga i gospodarstvenika. Nastavljena je i suradnja sa Općinom Ortilos, te nekoliko ostalih subjekata u Republici Mađarskoj na temu europskih fondova (Općina Serdahelj, Felsonyek, Martinci, EGTS Regija Mura).

Općina Legrad se učlanila u Udrugu Općina u RH.

**7. EU projekti**

Općina Legrad nije provodila u spomenutom razdoblju EU projekte. Poslano je nekoliko prijava na Interreg Hrvatska Mađarska, te program Europa za građane.

S predstavnicima KUD-a Zrin, Općina Legrad sudjelovala je na 5. Europskom pikniku u mađarskom mjestu Felsonyek u mjesecu lipnju.

**8. Suradnja sa drugim institucijama**

Općinski načelnik održao je nekoliko sastanaka sa Turističkom zajednicom Koprivničko–križevačke županije u vezi nastavka razvoja turizma u Općini Legrad, a posebno na razvitku jezera Šoderica i biciklističkih staza. Također dobra suradnja postignuta je s TZ Međimurske županije na temu proširenja Tour de Mour. Više sastanaka održano je s pročelnicima, županom i zamjenicima u vezi projekta na području Općine Legrad. Između ostalog treba spomenuti dobru suradnju sa ŽUC-om, te posebno kolegama načelnicama i načelnicima susjednih općina.

**9. Ostali realizirani projekti i popratni podaci**

1. U navedenom razdoblju isplaćeno je 8.000,00 kuna naknada za novorođenčad što je ekvivalent rođenju 8 novih stanovnika Općine Legrad.
2. Za proširenje groblja u Selnici Podravskoj kupljeno je zemljište. Trošak je bio 15.800,00 kuna. Radovi na proširenju namjeravaju se odvijati u 2017. i 2018. godini.
3. Proveden je prvi Javni poziv za (su)financiranje programa/projekata udruga na području Općine Legrad. U tom razdoblju isplaćeno je 188.550,00 kuna za odobrene programe. Za programe vjerskih zajednica isplaćeno je 90.000,00 kuna.
4. Uređen je katni dio zgrade Općine. Zamijenjeni su prozori, obojani zidovi i zamijenjen pod u predprostoru.
5. Započeta je izrada dokumentacije za nekoliko važnih projekata: reciklažno dvorište, javna rasvjeta prema Fizešu, zamjena javne rasvjete u centru Legrada, cesta na Malom Pažutu i idejna rješenja za Šodericu. Nastavila se izrada dokumentacije za kanalizaciju i idejnog rješenja uređenja prostora iza Vatrogasnog doma u Velikom Otoku.
6. Postavljena su nova rasvjeta tijela u Kutnjaku prema planu zamjene stupova koji je izradio HEP.
7. Završen je vodovod na Čerepani (Veliki Otok), te će biti pušten u priključenje.
8. Zavoženo je 13 kilometara poljskih i ostalih šljunčanih puteva, a vrijednost radova je preko 70.000,00 kuna.
9. Provedena je deratizacija na kompletnom prostoru Općine Legrad.
10. Orezan je park Cintor u Legradu, te je spreman za daljnje uređenje u narednim godinama.
11. Načelnik je prema mogućnostima i obavezama prisustvovao na 90 posto skupština udruga i poslovnih subjekata u interesu Općine Legrad. Također, na većini manifestacija održao je pozdravne govore.
12. Dani Općine Legrad provodili su se od 18. do 22. svibnja 2016, a osim predstavljanja udruga, na svečanoj sjednici održana je dodjela javnih priznanja.
13. Potpisan je ugovor o održavanju javne rasvjete s tvrtkom Komunalac iz Koprivnice, jer je na natječaj jedina dostavila pravovaljanu dokumentaciju. Trajanje ugovora je dvije (2) godine.
14. Provedena je javna rasprava za Eksploatacijsko polje Gornje Grmlje, te su održana dva sastanka Povjerenstva za procjenu utjecaja na okoliš spomenutog eksploatacijskog polja.
15. Načelnik je položio vijenac u Vojnoj akademiji Nikola Zrinski u Budimpešti povodom dana akademije.
16. Provedena su seizmička istraživanja za geotermalni projekt. Sve štete nastale od istraživanja su sanirane, a Općini je isplaćeno 35.000,00 kuna zbog štete na kanalima i putevima.
17. Općinu Legrad posjetila je Mađarska civilna zaštita, a prezentirana im je zaštita od poplava 2014. godine.
18. Raspisan je i proveden javni poziv za zakup poslovnog prostora – trgovačke namjene u zgradi Općine. Jedini i najpovoljniji ponuđač je bila tvrtka Karol plus iz Legrada, te je s njom sklopljen ugovor o zakupu.
19. Fond za zaštitu okoliša isplatio je sva preostala sredstva za sklopljene ugovore za geotermalni projekt Kutnjak – Lunjkovec. Time se uvelike smanjio dug Općine.
20. Obnovljeno je krovište mrtvačnice u Kutnjaku. Vrijednost radova je iznosila 25.914,00 kuna.
21. U Legradu je otvoren Drava Life projekt, koji od 2016. do 2020. godine namjerava obnoviti nekoliko dravskih rukavaca na području Austrije, Slovenije, Hrvatske i Mađarske. Jedan takav rukavac namjerava se obnoviti na području Legrada.
22. Započela je Manifestacija Ljeto na Šoderici koja je trajala od 15. lipnja do 15. kolovoza. Zamišljeno je održavanje 23 različita programa.

**III. ZAKLJUČAK**

Ovaj izvještaj predstavlja kratak pregled aktivnosti od siječnja do lipnja 2016. godine. Pozivam vijećnike Općine Legrad i sve građane da kad imaju potrebu, nekakav prijedlog ili problem, dođu kako bismo zajednički pokušali rješavati naše probleme i ostvarili naše planove. Svim vijećnicima, suradnicima, službenicima i namještenicima u općinskoj upravi, zahvaljujem na razumijevanju, pomoći, povjerenju i suradnji, te Vas pozivam da tako nastavimo.

Općinski načelnik

Ivan Sabolić, mag.pol.